अपाङ्गताको सहायतामा तत्पर सामाजिक विकास मन्त्रालय ।

- स्मिता अर्याल, हेटौँडा ।

जेठको प्रचण्ड गर्मी । मनमा आशाका भावना बोकेर मन्त्रालयसम्म आईपुगेको थकित शरीर । हातमा केहि कागजातसहितका प्रपोजल बोकेर उनी काठमाडौंदेखि हेटौंडा आईपुगेकी छिन् । गंगा छन्त्यालको उमेर ३३ वर्षको भयो ।

उनको जन्म वि.सं. २०४८ सालमा बागलुङमा भएको थियो । उनको शरीर सामान्य व्यक्तिको भन्दा फरक छ । उनी ५ महिनाको हुँदा देखि अपाङ्गता हुनुपरेको कुरा उनी बताउछिन् । कारण अरु केहि नभएर पोलियो खान नपाएको हो । पोलियो नखाएको निहुँमा ज्वरो आएर कम्मर मुनिको भाग चल्न छोडेर उनी अपाङ्गता भईन् ।

त्यसबेला उनको बुबाआमालाई पोलियो थोपाको बारेमा ज्ञान भएको भएमात्र पनि उनको अवस्था यो हुनेथिएन । भन्छिन् ‘ गाउँघरमा पोलियो थोपा खुवाउनुपर्छ भन्ने ज्ञान कहि,कतै मात्र थियो । अस्पताल गाउँमा थिएन । आमाबुवामा त्यसबेला पोलियो खुवाउनुपर्छ भन्ने ज्ञान भएको मात्र भएपनि आज यो स्थिति आउने थिएन ।’

त्यसबेलाको स्वास्थ्यस्थिति बारे सचेतनामा समाजको बुझाई र मानवीय अज्ञानताको अमिलो परिणाम गंगाले विद्यालय, कलेज हुँदै सार्वजनिक यातायात, शौचालय र सार्वजनिक स्थानहरुमा भोगिरहनुपरेको छ । उनको कम्मर मूनीको भागमा समस्या छ । राम्ररी हिड्न नसक्ने, सिँढिहरु चढ्न गार्हो हुने गरेको उनी बताउछिन् । तरपनि कुनैपनि खालका अपाङ्गता सहायता सामाग्रीहरु भने प्रयोग नगरेको उनी बताउछिन् ।

स्कुलमा साथीहरुले तुच्छ व्यवहारहरु गर्ने, उनको नक्कल गरेर हिड्ने, फलानो जस्तो भनेर उनको उदाहरणहरु गालीमा मिसाउने जस्ता अमानवीय स्वभावहरु देखाएको उनको स्मरणमा ताजै छन् ।‘साथीहरुले मेरो क्यारिकेचर धेरै गर्नुहुन्थ्यो । मलाई जिस्काउने र हाँस्ने गर्नुहुन्थ्यो । यता गाउँमा पनि उस्तै थियो । फलानी जस्तो भनेर मलाई अरुलाई गरिने गालीमा जोड्नुहुन्थ्यो ।’ उनले भनिन् ।

परिस्थिति र वातावरणसँग हार खाएपछि उनले विद्यालय परिवर्तन गरेर पढ्ने सोच बनाइन् र खगेन्द्र नवजीवन केन्द्र अपाङ्गतामैत्री विद्यालयमा कक्षा ६ मा भर्ना भईन् । जुन काठमाडौंमा अवस्थित छ । एस.एल.सी सम्मको अध्ययन सोहि विद्यालयबाट उर्तीण गरेपछि कक्षा १२ नवोदित कलेजबाट उर्तीण गरिन् । ‘मैले कक्षा १२ पछि बेचलर पनि जोइन गरेको थिए । तर घरको जेठी छोरी भएका कारण जिम्मेवारीहरुको परिवन्दमा परेपछि मैले पढाईको यात्रा त्यहि छाड्नुपर्यो’ । उनले भनिन् ।

जागिरको शिलशिलामा उनी धेरै भौतारिइन् तर आफनो शारीरिक अवस्थाले गर्दा उनले काँहि जागिर नपाएको बताउछिन्। उनी भन्छिन् ‘मेरो मातृभाषा फरक भएकाले नेपाली शुद्ध छैन । अर्को शरीर यस्तो भएकाले मैले जति भौतारिएपनि जागिर दिन सबैले गार्हो माने’ ।

जागिरको खोजिमा भौतारिएर थाकेकि उनले होटल व्यवसाय गर्ने सोच बनाइन् । तर उनले सोचेअनुरुप भएन । पछि काठमाडौंमै पठाओ राईडर भएर काम गरिन तर केहि समयपछि त्यो काम पनि उनलाई अनुकुल भएन। त्यसपछि भने उनले आफै केहि व्यवसाय गर्छु भन्ने सोचका साथ गार्मेन्ट फ्याक्ट्रि खोलिन र अर्डर आएका डिजाइनका आधारमा कपडाहरु उत्पादन गर्न थालिन । करिब ६ वर्ष अगाडि कम्पनि खोलेर काम गरिरहेकी उनले १२ जना कर्मचारीहरु राखेर उनीहरुलाई रोजगारी दिएकी छिन् । घरेलु उद्योग र तार्केश्वरमा दर्ता भएको उक्त फयाक्ट्रिमा अर्डर अनुसारका फेन्सी कपडाहरु उत्पादन हुन्छन् ।

बुधवार उनी त्यसै सन्दर्भमा बागमती प्रदेशको राझधानी हेटौंडामा रहेको सामाजिक विकास मन्त्रालयमा आईपुगेकी हुन । उनले मन्त्रालयमा पेश गरेको प्रपोजलमा ‘अपाङ्गता समावेशी क्षमता अभिवृद्धि सिपमूलक तालिम कार्यक्रम सम्बन्धि योजना समावेश गरिदिने सम्बन्धमा’ लेखिएको विषय समावेश गरिएको छ ।

उनी राष्ट्रिय आदिवासी जनजाती अपाङ्ग स्वरोजगार महिला संघ नेपालकी अध्यक्ष समेत छिन् । उनले मन्त्रालयसँग विभिन्न तालिमहरुको आयोजना गरिदिन माग गरेकी छिन् ।

उनी भन्छिन्‘ मन्त्रालयले सीपमूलक तालिमहरु र गार्मेन्ट सम्बन्धि तालिम सञ्चालन गरिदिएमा मैले मेरो फ्याक्ट्रिमा अपाङ्गता भएका व्यक्तिहरुलाई रोजगारी दिने थिए । मैले मन्त्रालयसँग तपाईहरु तालिमको आयोजना गरिदिनुहोस् म रोजगारी दिन्छु भनेको छु, उहाँहरुले सकारात्मक प्रतिक्रिया दिनुभएको छ’ उनले भनिन् ।

गंगाले आफ्नो कारखानाबाट भएको १३ प्रतिशत आम्दानी अपाङ्गता भएका व्यक्तिहरुको क्षेत्रमा लगाउदै आईरहेकि छिन् । अपाड्डता भएका व्यक्तिहरुको लागि उनी स्वास्थ्य, शिक्षा लत्ताकपडाको क्षेत्रमा सकेको सहयोग गर्छिन् । यतिमात्र हैन उनले आफनो उत्पादित कपडाहरुमा आफनै ब्राण्डको नाम दिने भएकि छिन् । उनने उत्पादन गरेको कपडामा ‘स्यामो’ नामलाई ब्राण्डको रुपमा चिनाउने भएकि छिन् ।

भागी विवाह गरेर श्रीमानको परिवारबाट अपहेलित भएकी गंगाका परिवार आज उनलाई माया गर्ने भएका छन् । श्रीमानको साथ सहयोगबाट सधै उत्प्रेरित उनलाई झनै हौसला प्राप्त भएको छ । आफुलाई पहिले गिज्याउने साथीहरु आज उनको प्रशंसा गर्नेगर्छन् । उनी भन्छिन्‘ अपाङ्गता कुनैपनि समस्या हैन । आफनो शारीरिक स्थिति अनुसार हरेक अपाङ्गता भएका व्यक्तिहरुले श्रम गरेर खान सक्छन् । बस आफुमा लगनशीलता र आत्मविश्वास हुनुपर्यो ।’

यता रामेछाप घर भएकी बागमती प्रदेश सभामा राष्ट्रिय प्रजातन्त्र पार्टी (राप्रपा) बाट समानुपातिकतर्फ निवार्चित भएकी सांसद लक्ष्मी घिमिरे अपाङ्गता भएकी व्यक्ति हुन् । अपाङ्गता सामान्य कुरा हो यसलाई उच्च मनोबलले चिर्छ भन्ने बलियो उदाहरण उनले आफु प्रदेश सांसदमा निवार्चित भएपछि जनमासमा दिएकी छिन् ।

उनी प्रदेशसभामा सांसद भएर १ वर्ष ४ महिनाको अवधि पुरा गरिसकेकी छिन् । राजनितिक, सामाजिक क्षेत्रमा अपाङ्गता भएका व्यक्तिहरुलाई अवसर प्राप्त हुँदा उनीहरु अरु सामान्य व्यक्तिहरु सरह सफल हुन सक्छन् भन्ने कुरा गार्मेन्ट कम्पनीकी मालिक गंगा छन्त्याल र सांसद लक्ष्मी घिमिरेबाट सिक्न सकिन्छ ।

सामाजिक विकास मन्त्रालयको कार्यक्षेत्र फराकिलो रहेको छ । सामाजिक विकास मन्त्रालयले महिला, बालबालिका, अपाङ्गता, विपन्न, गरिब, यौनिक तथा लैङ्गिक अल्पसंख्यक, जेष्ठ नागरिक आदिका क्षेत्रमा काम गर्दै आईरहेको छ । सामाजिक विकास मन्त्रालयको हलको एक कोठामा अपाङ्गता सुचना केन्द्रको सञ्चालन गरिएको छ । जुन राष्ट्रिय अपाङ्ग महासंघ बागमती प्रदेश र सामाजिक विकास मन्त्रालयको साझेदारीमा स्थापना गरिएको हो।

बागमती प्रदेशमा अपाङ्गता सम्बन्धि १ सय ७० वटा संस्थाहरु आवद्ध रहेका छन् । क्षमता विकास,सञ्चारीकरण, पैरवी जस्ता कामहरु अपाङ्ग महासंघले गर्दै आइरहेको छ । निजि क्षेत्र, सरकारी कार्यालयहरु, राष्ट्रिय स्तरबाट प्रसारण हुने अपाङ्गमैत्री लक्षित सुचनाहरुलाई प्रसारण गर्ने काम अपाङ्गता सुचना केन्द्र बागमती प्रदेशले गर्ने गरेको सुचना केन्द्रकी साङ्केतिक भाषा दोभासे सरस्वती कटुवालले जानकारी दिईन ।

‘यस सुचना केन्द्रबाट हामीले पहुँचयुक्त ढाँचाबाट सुचनाहरु प्रकाशन गर्छौ ।अपाङ्गता लक्षित सुचनाहरु दृष्टिविहिनहरुलाई उनीहरुले थाहापाउने र बुझनेगरी हामीले सुचनाहरु प्रदान गरेका हुन्छौं । मन्त्रालयमा रहेर अपाङ्गता भएका व्यक्तिहरुलाई आवश्यक सहजीकरण दोभासेको माध्यमले सहजीकरण गर्ने गरेका छौ। ’ उनले भनिन् । अपाङ्गता सुचना केन्द्र यसरी मन्त्रालयमानै राखिदा यस क्षेत्रका व्यक्तिहरुलाई अझै धेरै सहज भएको पाईएको छ ।

यस्ता छन् बागमती प्रदेश सरकार सामाजिक विकास मन्त्रालयले अपाङ्गता क्षेत्रमा गरेका कामहरु बागमती प्रदेश सरकार सामाजिक विकास मन्त्रालय र मातहतका कार्यालयहरुबाट सञ्चालन गरिने अपाङ्गता लक्षित वार्षिक कार्यक्रम आर्थिक वर्ष २०८०/०८१ ले यस क्षेत्रमा योजनाअनुरुप धेरै कामहरु गरिसकेको र केहि काम भने प्रक्रियामा रहेको मन्त्रालयले जनाएको छ । मन्त्रालयले जनयुद्ध तथा जनआन्दोलनका घाईते अपाङ्ग तथा बेपत्ता सहिद परिवारलाई आत्मनिर्भर बनाउने उदेश्यले सिप तथा क्षमता अभिवृद्धि तालिम प्रदान गरेको छ ।

**नुवाकोट जिल्लामा अपाङ्गता भएका महिला, श्रमिक, लैङ्गिक हिसां पिडित, विपन्न, दलित, सीमान्तकृत, एकल महिलाहरुका लागि उद्यमशीलता, रोजगारीमूलक, सशक्तीकरण, सिप विकास तथा क्षमता अभिवृद्धि गर्ने उदेश्यले सामाजिक सशक्तिकरण तथा समावेशी कार्यक्रम आयोजना गरेको छ ।**

त्यस्तै राष्ट्रिय अपाड्ड महासंघ बागमती प्रदेशको साझेदारीमा अपाङ्गता सुचना केन्द्रको सञ्चालन तथा व्यवस्थापन, अपाङ्गता क्षेत्रमा कार्यरत संघसस्थाको साझेदारीमा अपाङ्गता भएका व्यक्तिहरुको अधिकार संरक्षण, क्षमता विकास तथा सशक्तिकरण कार्यक्रम सञ्चालन, नुवाकोट बहिरा संघ विदुर–२ मा नेपाल सांकेतिक भाषा दोभासे र क्षमता विकास तालिम सञ्चालनका लागि अनुदान दिइएको, महिला बालबालिका, अपाङ्गता भएका व्यक्तिहरु तथा ज्येष्ठ नागरिकसँग सम्बन्धित खोजमुलक पत्रकारिताका लागि महिला पत्रकारहरुलाई विद्वतवृत्ति(फेलोसिप) तालिम प्रदान गरिएको छ ।

त्यस्तै अपाङ्गता भएका व्यक्तिहरुको अन्तर्राष्ट्रिय दिवस मनाउने, अपाङ्गता भएका व्यक्तिको लागि आयमूलक तालिम सञ्चालन गर्न अपाङ्गता पुर्नस्थापना समाज धादिङलाई अनुदान प्रदान गरिएको, अपाङ्ग समाज चितवन, भरतपुर महानगरपालिका–११ चितवनलाई कम्प्युटर तालिम प्रदान गरिएको, नेपाल अपाङ्ग समाज काठमाडौं महानगरपालिकालाई तालिम सञ्चालन गर्न अनुदान प्रदान गरिएको, अपाङ्गता संरक्षण केन्द्र भरतपुर महानगरपालिका –७ चितवनलाई सचेतनामूलक कार्यक्रम सञ्चालन जस्ता कार्यहरु अपाङ्गताका क्षेत्रमा मन्त्रालयले गरेको छ । त्यस्तै मेरुदण्डीय पक्षघात समुह, गोकर्णेश्वर काठमाडौंलाई सीपमूलक तालिम तथा सामाग्री व्यवस्थापनका लागि अनुदान प्रदान गरिएको, अपाङ्गता सरोकार केन्द्र, हेटौंडा मकवानपुरलाई सहायक सामग्री निमार्ण तथा मर्मतलाई अनुदान प्रदान गरिएको, अपाङ्ग सचेतना सेवा केन्द्र, रामेछाप मन्थलीलाई अपाङ्गता भएका व्यक्तिहरुको सिप विकास कार्यक्रमका लागि अनुदान प्रदान गरिएको छ । सामाजिक विकास मन्त्रालयले अपाङ्गता क्षेत्रका व्यक्तिहरुलाई उनीहरुको शारीरिक आश्यकताका आधारमा अपाङ्गता सहायक सामाग्री वितरण गर्ने भएको छ । अपाङ्गता भएका व्यक्तिहरुको पुनर्स्थापना तथा संरक्षण गर्ने उदेश्यले मन्त्रालयले सहायता सामाग्री वितरण गर्न लागेको हो । यस कामको प्रक्रिया चलिरहेको मन्त्रालयले जनाएको छ । यसमा राष्ट्रिय अपाङ्ग महासंघ, बागमती प्रदेश तथा अन्य सरोकारवाला संघसंस्थाको समन्वयमा सहायता सामग्री आवश्यक भएका लक्षित अपाङ्गता भएका व्यक्तिहरुको विवरण सङ्कलन गर्ने काम भईसकेको मन्त्रालयले जनाएको छ । अपाङ्गता भएका व्यक्तिहरुको सवालमा, उनीहरुको हक हित र संरक्षणमा मुद्धाहरु उठिरहेका हुन्छन् । अपाङ्गता भएका व्यक्तिहरु सजिलै स्वरोजगार हुन नसक्ने र परिवारको भरमा बाच्नुपर्ने हुँदा सामान्य व्यक्तिहरुको भन्दा उनीहरुको जीवन निकै कठिन बनेको देखिएको छ । कहिलेकाँहि परिवारले बोझको रुपमा हेर्दिदा र उनीहरुको स्याहारसुसारलाई ध्यान नदिदा अकालमा मृत्यु भएको खबर पनि सुन्नमा आउने गर्छ । परिवार र समाजको भरपुर सहयोग र मायाको अपेक्षा गरेको यस समूदायलाई सरकारले कार्यक्षेत्र र विकासको प्राथमिकतामा राख्न आवश्यक छ । यसरी उनीहरुलाई सामाजिक विकास मन्त्रालयले उनीहरुको क्षमता अभिवृद्धि र आत्मनिर्भरताको बाटोमा डोर्याइरहँदा उनीहरुलाई धेरै राहत पुगेको अपाङ्गता भएका व्यक्तिहरु बताउछन् । राष्ट्रिय जनगणना २०७८ अनुसार नेपालमा अपाङ्गता भएका व्यक्तिहरुको संख्या ६ लाख ४७ हजार ७ सय ४४ जना रहेको छ । जसमध्ये पुरुष तीन लाख ५१ हजार ३ सय १ र महिला दुई लाख ९३ हजार ४ सय ४३ रहेको छ । प्रतिशतका रुपमा अपाङ्गता भएका पुरुष ५४.२ प्रतिशत र महिला ४५.८ प्रतिशत रहेको छ । राष्ट्रिय तथ्याकं कार्यालयले सार्वजनिक गरेको ‘राष्ट्रिय जनगाणना २०७८–नतिजामा यस्तो तथ्यांक देखिएको थियो । तथ्याकं अनुसार अपाङ्गता भएका व्यक्तिमध्ये सबैभन्दा धेरैमा शारिरीक अपाङ्गता भएकाहरु ३७.१ प्रतिशत रहेको छ । यस्तै १७.१ प्रतिशतमा न्युनदृष्टि अपाङ्गता, ८.९ प्रतिशतमा बहुअपाङ्गता, ८.० प्रतिशतमा सुस्तश्रवण, ६.४ प्रतिशतमा स्वर बोलाई सम्बन्धि अपाङ्गता रहेको छ । अपाङ्गता भएका व्यक्तिहरुको अधिकार सम्बन्धि ऐन २०७४ का अनुसार नेपालमा १० प्रकारका अपाङ्गता भएका व्यक्तिहरु छन् । **जसमा शारीरिक अपाङ्गता, दृष्टि सम्बन्धी अपाङ्गता, सुनाइ सम्बन्धी अपाङ्गता, श्रवण दृष्टिविहीन अपाङ्गता, स्वर र बोलाइ सम्बन्धी अपाङ्गता, मानसिक वा मनोसामाजिक अपाङ्गता, बौद्धिक अपाङ्गता, अनुवंशीय रक्तश्राव (हेमोफिलिया) सम्बन्धी अपाङ्गता, अटिजम अपाङ्गता र बहुअपाङ्गता रहेका छन् ।** अपाङ्गता भएका व्यक्तिहरुले अपाङ्गता परिचय पत्र बनाएपछि नेपाल सरकारले विभिन्न सेवा सुविधाहरु दिँदै आएको छ । सार्वजनिक यातायात चढ्दा भाँडामा ५० प्रतिशत छुटको व्यवस्था, अस्पतालमा निशुल्क चेकजाँच, निशुल्क पढ्न पाउने व्यवस्था, चारपाङ्रे स्कुटरमा भन्सार छुट, अपाङ्गता सहायक सामग्रीको निशुल्क व्यवस्था, र निजामती सेवामा आरक्षण लगाएत अन्य सेवासुविधाहरुको व्यवस्था गरिदिएको छ ।

दृष्टिविहीन शिक्षक बैंकको नजरमा निरक्षर ।

**- कृष्ण खनाल, बुटवल ।**

बुटवल उपमहानगरपालिका वडा नं. ३ का स्थायी बासिन्दा रजिता रेग्मी पेशाले स्थायी शिक्षक हुन् । उनी बुटवलको कान्ती माविमा प्रावि तहको स्थायी शिक्षकको रूपमा कार्यरत छिन् । स्नातकोत्तर तह पुरा गरेकी उनी पूर्ण दृष्टिविहीन हुन । उनको तलब नियमित रूपमा बैंकमा नै आउँछ । तर उनी त्यो रकम निकाल्नको लागि एक्लै बैंकमा गएर पाउँदैनन । स्थायी शिक्षक भएको लामो समय भएपनि उनले आफैले परिश्रमबाट कमाएको रकम निकाल्नको लागि सहयोगी वा आफन्तको भर पर्नुपर्ने हुन्छ ।

पूर्ण दृष्टिविहीन भएको कारण उनले बैंकमा खाता खोल्दा ल्याप्चे लगाएर खोलिएको हो । रकम निकाल्दा पनि उनले ल्याप्चे नै लगाएर चेक काट्नुपर्ने बाध्यता छ । उनी पूर्ण रूपमा दृष्टिविहीन भएको कारण बैंकिङ भाषामा उनलाई “निरक्षर” बनाइएको छ । स्नातकोत्तर तह पास गरेपनि बैंकिङ भाषामा उनी जहिले पनि “निरक्षर” नै हुन । उनले चेक ल्याप्चे लगाए पनि यत्तीकै रकम पाउँदिनन् । उनी भन्छिन् –“आफ्नो रकम निकाल्नको लागि पनि म चेकमा नै साक्षी भनेर आफन्तको नाम, फोन नम्बर उहाँको हस्ताक्षर गर्नुपर्ने हुन्छ, तब मात्रै मैले रकम पाउँछु ।”

उनी एउटा उदाहरण मात्रै हुन । नेपालमा यसरी पूर्ण रूपमा दृष्टिविहीन भएका व्यक्तिहरूले नेपालको बैंकिङ सेवाको पहुँचबाट बञ्चीत हुनु परेको छ । यति मात्रै होईन पूर्ण दृष्टिविहीन भएका व्यक्तिहरूले मोबाईल, बैंकिङ र एटीएम जस्ता सेवाबाट बञ्चीत हुँदै आएका छन् ।

रजिता जस्तै तिलोत्तमामा रहेको राममणी बहुमुखी क्याम्पसमा विए दोस्रो बर्षमा अध्ययनरत सुमन पौडेलको पनि पीडा उस्तै छ । उनी पनि एक पूर्ण दृष्टिविहीन विद्यार्थी हुन् । तर उनले विशेष सफ्टवेयरको माध्यमबाट मोबाईल बैंकिङ, मोबाईल एप्लीकेशन, लगायतका विभिन्न कुरा सहजै चलाउन सक्छन् । उनी मोबाईल एप्लीकेशन को सहायतले आफ्नो अध्ययन समेत गर्दै आएका छन् । तर उनी पनि बैंकिङ पहुँचमा भने छैनन् । बैंकले असुरक्षित हुने भन्दै उनको खाता हस्ताक्षरबाट खोल्न मान्दैनन । मोबाईल बैंकिङ सेवा, एटिएम त दिनै मान्दैनन । बैंकिङ परिभाषा अनुसार ल्याप्चे लगाएर खोलिएको खाता भनेको निरक्षरले खोलिएको खाता भन्ने बुझाई भएको कारण उनी जस्ता नेपालका हजारौं पूर्ण दृष्टिविहीन भएका व्यक्तिहरू बैंकिङ पहुँचबाट टाढा भएका हुन । मोबाईल बैंकिड्ड पछिल्लो समयमा बायोम्याट्रिक अर्थात फिंगर प्रीन्ट बाट मज्जाले चलाउन सकिन्छ । तर पनि बैंक तथा वित्तीय संस्थाले दृष्टिविहीनता भएका व्यक्तिहरूलाई पूर्ण विश्वास नगरेको कारण मोबाईल बैंकिङ र एटिएम जस्ता सेवा बाट बञ्चित गर्ने गरेको छ ।

विद्यार्थी सुमन पौडेल भन्छन् –“हामीले आवाजको भरमा सुनेको आधारमा मोबाईल चलाउन सक्छौं, सोही अनुसार एप्लीकेशन पनि चलाउ सक्छौ भन्ने कुरा बैंकका मानिसलाई प्रत्यक्ष गरेर देखाउँदा पनि विश्वास गर्दैनन, जसको कारण समस्या भएको छ ।”

नेत्रहिन युवा संघ नेपाल रूपन्देही शाखा अध्यक्ष जीवन पोखरेलका अनुसार बैंकिङ प्रणालीमा दृष्टिविहीन भएका व्यक्तिहरूको लागि विभेद गरिएको बताउँछन् । उनले यो विषयमा नेत्रहीन युवा संघ नेपाल केन्द्रीय समितिले समेत पटक–पटक पहल गरेको भएपनि यसमा ठोस उपलब्धी भने हुन नसकेको बताए । उनले भने, “हामीले यो विषयमा पटक–पटक पहल गरको छौं, बैंक तथा वित्तीय संस्थाका प्रमुख तथा शाखा प्रमुखलाई समेत बैंकिङ उपकरण प्रदान गर्नको लागि माग गर्दै आएका छौं, तर यसको सुनुवाई भएको छैन ।”

**हस्ताक्षर सिकाउन तालिम**

माईराईट्सको सहयोगमा नेत्रहीन युवा संघ नेपालको समन्वय र नेत्रहीन युवा संघ रूपन्देहीको आयोजनामा बुटवल–१२ ढवाहमा दुई दिने हस्ताक्षर सम्बन्धी तालिम प्रदान गरिएको छ ।

तालिममा रूपन्देही जिल्लाका विभिन्न पूर्ण दृष्टिविहीन भएका २० जना युवा युवतीहरूको सहभागीता रहेको छ । दुई दिन सम्म चल्ने तालिममा खासगरी बैंकिङ प्रयोजनमा पूर्ण दृष्टिविहीन भएका व्यक्तिहरूले हस्ताक्षर गर्न नजान्दा बैंकिङ पहुँचबाट समेत टाढा हुनुपर्ने बाध्यतालाई अन्त्य गर्नको लागि आयोजना गरिएको दृष्टिविहीन युवा संघ नेपाल रूपन्देहीका अध्यक्ष जीवन पोखरेलले जानकारी दिए ।

तालिममा पूर्ण दृष्टिविहीन भएका युवायुवतीहरूको लागि आफ्नो नामको अघिल्लो अंग्रेजी अक्षर र थरको अघिल्लो अक्षरलाई तालिमको दौरानमा सिकाउने र सोही आधारमा हस्ताक्षरबाट नै बैंकिङ खाता सञ्चालन लगायतका काम अगाडि बढाउने योजना रहेको अध्यक्ष पोखरेलको भनाइ रहेको छ ।

तालिममा नेत्रहीन युवा संघ रूपन्देहीका सचिव ऋषिराम बिसी, नेत्रहिन क्रिकेट संघका एम्पायर खिमानन्द गैरे, नेत्रहीन युवा संघका सह सचिव समीक्षा ज्ञवाली, कोपीला घिमिरे लगायतले सहजीकरण गरेका छन् ।

अहिले पनि बैंकिङ प्रयोजनको लागि खाता खोल्न जाँदा पूर्ण दृष्टिविहीन भएका व्यक्तिहरूले ल्याप्चे गरेर मात्रै खाता सञ्चालन हुँदै आएको छ भने अन्य डिजिटल उपकरण समेत चलाउनको लागि उनीहरू हस्ताक्षर सहितको खाता नभएको कारण बञ्चीत हुनुपरेको गुनासो रहेको छ ।

राष्ट्र बैंकका प्रवक्ता गुणाकर भट्टले ज्येष्ठ नागरिक, अपांग र साक्षरता नभएकालाई विशेष प्राथमिकता दिई सहज रूपले बैंकिङ सुविधा उपलब्ध गराउनुपर्ने बताउँछन् । उनले बैंक तथा वित्तीय संस्थाले अपांगता भएका व्यक्तिलाई एटीएम, मोबाइल बैंकिङ, इन्टरनेट बैंकिङजस्ता सेवा व्यक्ति स्वयंले सेवा उपयोग गर्न सक्षम रहेको यकिन गरी उपलब्ध गराउनुपर्ने व्यवस्था राष्ट्र बैंकको निर्देशिकामा उल्लेख गरेको जानकारी दिँदै यदी कुनै पनि बैंक वा वित्तीय संस्थाले नदिएको खण्डमा राष्ट्रबैंकमा खबर गर्न समेत आग्रह गरे ।

अपांगता भएका व्यक्तिका लागि पहुँचयुक्त भौतिक संरचना तथा सञ्चार सेवा निर्देशिका, २०६९ को दफा २५ मा सार्वजनिक टेलिफोन बुथ र एटीएम सेवालाई दृष्टिविहीन समेत अपांगता भएका व्यक्तिहरूको पहुँचमा रहने गरी व्यवस्था गर्न भनिएको छ । साथै, ती संरचना ह्विलचेयरको पहुँचमा हुनुपर्ने, एटीएम मेसिनमा हुने बटनमा उल्लेख गरिएका नम्बर वा कमान्ड अनिवार्य रूपमा दृष्टिविहीन व्यक्तिले पढ्न मिल्ने गरी ब्रेल लिपिमा राखिनुपर्ने लगायतका व्यवस्था गरिएको छ ।

 सरकारको अपांगतामैत्री विपद् व्यवस्थापन कमजोर ।

**- विद्या राई, काठमाण्डौँ ।**

 ६ वर्षअघि लडेर मेरुदण्ड पक्षघात भएका गुल्मीको इस्मा गाउँपालिका–२ सितुखाका ७२ वर्षीय टीकाबहादुर रायमाझीको कम्मरमुनिको भाग चल्दैन । उनको दिनचर्या घरैमा बसेर बित्छ । गत वैशाख ८ गते दिउँसो उनी सदाझैं पिंढीमा टहलिँदै थिए । अचानक बेस्सरी हावा चल्न थाल्यो । दुई–तीन दिनअघिदेखि जलिरहेको ठुलडाँडा जंगलको आगो हावाको बेगसँगै बस्तीमा छिर्‍यो ।  दिउँसो साढे १२ बजेतिर टीकाबहादुरको घर पनि आगोले टिप्यो । एकैछिनमा हुरहुरी जल्न थाल्यो । श्रीमतीले उनलाई घिसारेर सुरक्षित ठाउँमा लैजान खोजिन् । टीकाबहादुरले मानेनन् । श्रीमती एक्लै डाँडातिर सुरक्षित ठाउँ खोज्दै भागिन् । वडाध्यक्ष लोकनाथ आचार्य जंगलको आगो बस्ती छिरेको थाहा पाएपछि एक युवालाई बाइकमा लिएर घरघर पुगिरहेका थिए । टीकाबहादुरको घरमा आइपुगेका उनीहरूले उचालेर सुरक्षित ठाउँतिर लगेर बचाए । ‘मरे यहीं मर्छु भन्दै मानिरहनुभएको थिएन, हामी दुई भएपछि उचालेर सुरक्षित ठाउँमा लैजान सक्यौं र बचायौं,’ वडाध्यक्ष आचार्यले भने । छोराछोरी घरबाहिरै बस्ने भएकाले टीकाबहादुर दम्पतीले एक्कासि लागेको आगो निभाउन सक्ने अवस्था थिएन । आङमा लगाएका लुगा बाहेक केही पनि सामग्री घरबाट निकाल्न पाएनन् । अपांगता परिचयपत्र, नागरिकता, बैंकको चेक, लालपुर्जाजस्ता महत्त्वपूर्ण कागजात, घर, गोठ र शौचालयसमेत जलेर खरानी भए । वडाध्यक्ष आचार्यका अनुसार आगलागीले सितुखा क्षेत्रका १४ परिवारको घर, गोठ, चौपाया जलेर पूर्ण रूपमा नष्ट भएका छन् । खानेपानीका पाइपसमेत जलेका कारण बस्तीको आगो पूर्ण रूपमा निभाउन दुई दिन लागेको उनले बताए । अग्नीपीडितहरूलाई ट्याङ्करबाट पानी ल्याएर खुवाइएको थियो । ‘भाग्यवश भन्नुपर्छ १४ परिवार ध्वस्त हुँदा मानवीय क्षति हुन पाएन, टीकाबहादुर आफू भाग्न नसक्ने कारण हामी तत्कालै पुग्न नसकेको भए त्यहीं बित्न पनि सक्नु हुन्थ्यो,’ वैशाख ८ को आगलागीको क्षति स्मरण गर्दै वडाध्यक्ष आचार्यले सुनाए । अपांगता भएका टीकाबहादुर र उनकी श्रीमतीलाई त्रिपालको टहरो बनाएर अस्थायी बसोबासको व्यवस्था गरिएको र सबै अग्निपीडितहरूको स्थायी पुनःस्थापनाका लागि पहल भैरहेको वडाध्यक्षले बताए । सोमबार दिउँसोसम्म पछिल्लो एक महिनामा देशैभरि १ हजार ६ सय ७० स्थानमा आगलागी हुँदा ३५ जनाको मृत्यु भएको थियो । ९ सय ८७ भौतिक संरचना जलेर नष्ट भएका थिए । यही अवधिमा ६७ करोड बराबरको क्षति भएको गृह मन्त्रालयको विपद् पोर्टलमा उल्लेख छ । मेरुदण्ड पक्षघात भएर थलिएका सितुखाका टीकाबहादुरको ज्यान त धन्नले जोगियो । राष्ट्रिय जनगणना, २०७८ अनुसार देशभर ६ लाख ४७ हजार ७ सय ४४ जना अर्थात् कुल जनसंख्याको २.२ प्रतिशतमा कुनै न कुनै प्रकारको अपांगता देखिएको छ । टीका बहादुर जस्ता भाग्न नसक्ने र उद्धार गर्ने मान्छे नभएका अपांगता भएकाहरू आगलागीजस्ता विपदमा मृत्युवरण गर्न बाध्य हुन्छन् । जस्तै : २०७९ कात्तिक ३० मा भक्तपुरको मध्यपुर ठिमीको राईगाउँमा एक घरमा आगलागी हुँदा अपांगता भएकी २५ वर्षीया महिलाको जलेर मृत्यु भयो । उनमा सुस्त मनस्थिति र प्यारालाइसिसको समस्या थियो । घर जलिरहेका बेला भाग्न नसकेकै कारण उनको मृत्यु भएको हो । २०७८ चैतको एक साँझ उदयपुरको उदयपुरगढी गाउँपालिका–१ शिखरपुरमा विद्युत् सर्ट भएर घर जल्दा शारीरिक अपांगता भएकी अर्की महिलाको जलेर मृत्यु भयो । उनको पनि घर जल्दा भाग्न नसकेर मृत्यु भएको थियो । ढुंगा माटो र फुसको छानो भएको घर जल्दा घरभित्र रहेका सबै भाँडाकुडा, लत्ताकपडा, अन्नपात जलेर नष्ट भएको थियो ।

अपांग महासंघको कर्णाली प्रदेश कार्यालयले गरेको स्थलगत अध्ययनले विपद् पूर्वतयारीकै क्रममा अपांगताको दृष्टिकोणले योजना कार्यक्रम नबन्दा विपदमा तत्कालै गरिने खोज, उद्धार एवं राहतमा अपांगता भएका व्यक्तिहरू छुट्ने गरेको देखाएको थियो । कार्यालयका जन वकालत अधिकृत जीतलाल ढकाल टिमले ०८० कात्तिक १७ मा जाजरकोटको रामीडाँडा केन्द्रबिन्दु भएर गएको भूकम्पमा पीडित अपांगता भएका व्यक्ति र तिनका परिवारको अवस्थाबारे स्थलगत अध्ययन गरेको थियो । ०८० मंसिर ७ देखि २४ सम्म स्थलगत अध्ययन गरेर तयार पारिएको प्रारम्भिक मूल्यांकन प्रतिवेदन अनुसार त्यतिबेलाको भूकम्पमा परेर जाजरकोट र रुकुमपश्चिमका अपांगता भएका १२ जना गम्भीर घाइते भएका थिए । जाजरकोटको कुसे गाउँपालिकाकी शारीरिक अपांगता भएकी ८ वर्षीया बालिका, रुकुम आठबिसकोटमा शारीरिक र सुनाइसम्बन्धी अपांगता भएका ५० वर्षका दले कामीसहित तीन जना अपांगता भएका व्यक्तिहरूको भूकम्पले भत्किएको घरले पुरिएर घटनास्थलमै ज्यान गएको थियो । भूकम्पले अपांगता भएका ८० परिवारको घर पूर्ण रूपमा क्षति भएको थियो । १८ परिवारको घरमा बस्नै नमिल्ने गरी क्षति पुग्यो । भूकम्पबाट दुवै जिल्लाका ६ हजार १ सय ३५ भन्दा बढी अपांगता भएका व्यक्ति प्रभावित भए । भूकम्पले भाँडाकुडा, अन्नपात, लत्ताकपडा सबै पुरेका कारण खाद्य सुरक्षा र पोषणमा असर पारेको थियो । यसले अपांगता भएका व्यक्ति लगायतमा कुपोषणको जोखिम बढेको प्रतिवेदनमा उल्लेख गरिएको छ । जाजरकोट र रुकुम पश्चिममा भूकम्प पीडित अपांगता भएकाहरूलाई सेल्टर, खानेपानी, सरसफाइ, स्वास्थ्य सेवाजस्ता आधारभूत आवश्यकता पाउनै कठिन भएको थियो । अध्ययनले विपद्का बखत अपनाउनुपर्ने सचेतनाबारेमा सामग्री तथा सूचनाहरू सबैखाले अपांगता भएका व्यक्तिको पहुँचमा नपुग्ने गरेको देखाएको थियो । जसका कारण विपद् आइहाले कसरी सुरक्षित रहने वा कसरी उद्धार गर्ने भनेर अपांगता भएका व्यक्ति र उनका परिवारलाई थाहा नै हुँदैन । कतिपय अवस्थामा विपद् आएपछि परिवारका सदस्यहरू सुरक्षित ठाउँतर्फ भागदौड गरिरहेका बेला अपांगता भएको सदस्यलाई नै भुल्ने गर्छन् । अपांगता भएकाले राहत वितरण गर्ने ठाउँसम्म पुगेर ल्याउन सक्दैनन् । राहतका बारेमा जानकारीसमेत ढिला पाउँछन् । त्यस्तै राहतमा दालचामल, लत्ताकपडालाई मात्र प्राथमिकतामा राख्ने गरिएको र त्यसले अपांगता भएकाहरूका लागि अति आवश्यक औषधि र सरसफाइका सामग्रीमा ध्यान नपुग्ने गरेको उनको भनाइ छ । ‘सरकारले र विकास साझेदारले राहत बाँड्दा पनि अपांगता भएकाहरूको खाने औषधि, सफाइका सामान, ह्विलचियर, बैसाखी पुरिएका थिए,’ बस्नेतले थपे, ‘मलाई चामलभन्दा ह्विलचियर चाहिएको छ भन्दा पनि दिएनन् भन्ने गुनासो आएको थियो ।’ विश्व स्वास्थ्य संगठनले पनि अपांगता भएका व्यक्तिहरू प्राकृतिक प्रकोप, जलवायुजन्य विपद् र कोभिडजस्ता आपकालीन् स्वास्थ्य समस्याले निरन्तर प्रभावित हुने गरेको बताएको छ । जेनेभास्थित संयुक्त राष्ट्र संघको विपद् जोखिम न्यूनीकरण कार्यालयले प्रकाशन गरेको ‘विश्वव्यापी सर्वेक्षण प्रतिवेदन २०२३’ ले समेत पछिल्लो एक दशकमा अपांगता र विपदमा खासै सुधार नआएको देखाएको छ । सन् २०२३ को जनवरीदेखि मार्चसम्म नेपालसहित विश्वका १ सय ३२ देशका ६ हजार ३ सय ४२ जनामा गरिएको सर्भेले सो अवस्था प्रस्तुत गरेको हो । सर्भेमा सहभागीमध्ये ८४ प्रतिशत (५ हजार ३ सय २२) अपांगता भएकाले विपद्का लागि आफूसित कुनै व्यक्तिगत पूर्वतयारी नभएको बताएका थिए । ८६ प्रतिशत (५ हजार ४ सय ८४) अपांगता भएकाले सामुदायिक स्तरको विपद् जोखिम न्यूनीकरण निर्णय र योजनामा आफूहरूले सहभागिता जनाउन नपाएको तर ५७ प्रतिशत (३ हजार ६ सय ३४)ले भने त्यसमा सहभागी हुन चाहेको बताएका थिए । यसैगरी ५६ प्रतिशत (३ हजार ५ सय ४९) अपांगता भएकाले आफ्नो विपद् जोखिम जानकारीबारे समुदायमा पहुँचयोग्य सुविधा नभएको, पूर्वसूचना प्रणाली आफूहरूलाई प्रभावकारी नभएको बताएका थिए ।

विपद् जोखिम न्यूनीकरण तथा व्यवस्थापन ऐन, २०७४ मा भने विपद् जोखिममा रहेका महिला, बालबालिका, ज्येष्ठ नागरिक, दलित, सीमान्तकृत वर्ग, अशक्त तथा अपांगता भएकाहरूका लागि विशेष योजना तथा कार्यक्रम बनाएर कार्यान्वयन गर्ने व्यवस्था गरिएको छ । तर, सरोकारवालाहरू विपद् जोखिम न्यूनीकरण तथा व्यवस्थापनसम्बन्धी नीतिगत व्यवस्थामा समावेशिता देखाउन मात्रै अपांगता भएकालाई समेटिएको गुनासो गर्छन् । समावेशिताका लागि मात्रै नीतिमा समेट्नुपर्छ भन्ने मात्रै सोच रहेको र कार्यान्वयनको चरण अपांगता भएका व्यक्तिले महसुस गर्ने खालकै नरहेको राष्ट्रिय अपांग महासंघका वरिष्ठ उपाध्यक्ष रामबहादुर कार्कीले बताए । ‘पूर्वतयारीमा नै हामीलाई समेटिंदैन,’ उनले भने, ‘पूर्वतयारीमै नसमेटिएपछि विपद् उद्धार, राहत र पुनःस्थापनामा छुट्नु नौलो कुरा भएन ।’ अपांगता भएकाहरू सामाजिक रूपमै बहिष्करणमा पर्ने भएकाले उनीहरूमा विपद् सामना गर्ने क्षमता एकदमै न्यून हुने नेपाल अपांग महिला संघकी अध्यक्ष टीका दाहालले बताइन् । ‘जो पीडित हुन्छन्, कहाँ खबर गर्ने थाहै पाउँदैनन्,’ उनले भनिन्, ‘बरु अपांगता भएकैले पछाडि परे मलाई चाहिने आवश्यक सामग्री माग गर्न हैसियत पुग्दैन भनेर हीनताबोध गरिरहेको भेटिन्छन् ।’ राहत बाँड्दा महिलामैत्री भनिए पनि अपांगता भएका महिलाको आवश्यकता फरक हुने र त्यसबारे ध्यान दिएको नपाइएको उनले बताइन् । यसमा बहस हुन पनि जरुरी रहेको उनले सुनाइन् । राष्ट्रिय अपांग महासंघका वरिष्ठ उपाध्यक्ष कार्की अपांगतामैत्री विपद् जोखिम न्युनीकरण व्यवस्थापनमा काम गर्न संघदेखि स्थानीय तहसम्मलाई घचघच्याइरहेको भए पनि सुनुवाइ नभइरहेको बताउँछन् । ‘समेट्नका लागि नीति कार्यक्रममा समेटिएको हुन्छ, सुविधा पाउने बेला बलिया वा राजनीतिक प्रभाव पार्नेहरूको मात्रै आवाज सुनिन्छ,’ उनले भने, ‘अपांगता भएकाहरू कम छौं, हामीले बोलेको सानो सुनिन्छ, त्यही भएर पनि राज्य उदासिन भएको होला ।’ राष्ट्रिय विपद् जोखिम न्यूनीकरण तथा व्यवस्थापन प्राधिकरण लैंगिक समानता, अपांगता तथा सामाजिक समावेशीकरणसम्बन्धी सम्पर्क व्यक्ति एवं वातावरण निरीक्षक रीना चौधरीले भने केही हप्ताअघि मात्रै लैंगिक समानता, अपांगता तथा सामाजिक समावेशीकरण रणनीति योजना प्राधिकरणको कार्यकारी समितिबाट पारित भएको बताइन् । ‘अपांगता लगायत संकटासन्न समूहलाई लक्षित गरेरै विपद् जोखिम न्यूनीकरणका नीति कार्यक्रमलाई सकेसम्म प्राथमितकतामै राखिएको छ,’ उनले भनिन्, ‘हालै पारित रणनीति योजनाले प्रत्येक प्रदेश सरकार र स्थानीय तहलाई जिम्मेवार बनाएको छ ।’

पहिचान नेपालको आयोजनामा अपाङ्गता भएका युवाहरु बिच संवाद ।

९ जेष्ठ २०८१, भक्तपुर । नबराज सोती ।

पहिचान नेपालको आयोजना राष्ट्रिय युवा परिषदको समन्वय तथा अपाङ्गता अधिकार वकालत कोषको सहयोगमा अपाङ्गता भएका युवाहरुको आवाजलाई सशक्तिकरण गर्ने उदेश्यले अपाङ्गता भएका युवाहरुको संवाद श्रृंखला आयोजना गरिएको छ ।

राष्ट्रिय युवा परिषद भक्तपुरमा आयोजित उक्त संवाद कार्यक्रमलाई पहिचान नेपालका निर्देशक इच्छा केसीले अध्यक्षता गर्नुभएको थियो भने राष्ट्रिय युवा परिषदका सहसचिव एवम् संघ सस्था समन्वय शाखा प्रमुख चन्द्रा थापा, गैरसरकारी युवा महासंघ नेपालका अध्यक्ष नारायण गिरी, राष्ट्रिय युवा परिषदका उपसचिव रविन प्रसाद मैनाली, दलित महिला संघका कार्यक्रम संयोजक अंकिता विश्वकर्मा, राष्ट्रिय युवा परिषदका युवा क्लब सन्झाल अध्यक्ष अविषेक तिवारी, एक्सेस प्लानेटका सचिव शान्ता पाण्डे, इन्द्रेणी अपाङ्गता सन्झालका प्रतिक्षा चापागाई, कोसिस सस्थाका कुन्दन काफ्ले लगायत विभिन्न संघ सस्थाका प्रमुख एवम् प्रतिनिधिहरु सहित विभिन्न प्रकृतिका अपाङ्गता भएका युवाहरुको सहभागिता रहेको थियो ।

अपाङ्गता भएका व्यक्तिहरुको अन्तरविविधतामा एकता, समृद्द तथा समावेशी विकासका लागि युवाहरुको भूमिका र प्रतिबद्दता नारा सहित एक्सेस प्लानेट, राष्ट्रिय आदिवासी जनजाति अपाङ्ग महिला संघ-नेपाल, नेत्रहीन महिला संघ, दलित महिला संघ र पहिचान नेपालको संयुक्त साझेदारीमा सन्चालित अन्तरक्रियात्मक सक्रियता अन्तर्गत उक्त कार्यक्रम आयोजना गरिएको पहिचान नेपालका निर्देशक इच्छा केसीले बताउनुभयो ।

कार्यक्रममा प्रस्तुतीकरण गर्नुहुँदै पहिचान नेपालका कार्यक्रम अधिकृत आर्या कार्कीले पिछडिएका युवा अपाङ्गता भएका व्यक्तिहरुका सवालहरुलाई मुल प्रवाहमा ल्याएर राज्यसँग जोड्न मद्दत पुग्ने उदेश्यले अपाङ्गता भएका युवाहरुको संवाद श्रृंखला आयोजना गरिरहेको बताउनुभयो ।

कार्यक्रममा अन्य ४ वटा एक्सेस प्लानेट, राष्ट्रिय आदिवासी जनजाति अपाङ्ग महिला संघ-नेपाल, नेत्रहीन महिला संघ, दलित महिला संघका प्रतिनिधिहरुले उक्तपरियोजना अन्तर्गत गरिरहेका कार्यहरु बारे संक्षिप्त जानकारी गराउनुभएको थियो ।

यस क्रममा एक्सेस प्लानेटका सचिव शान्ता पाण्डेले एक्सेस प्लानेटले युवा अपाङ्गता भएका व्यक्तिहरुलाई प्रविधिमा जोडेर क्षमता विकास रोजगारी सम्बन्धिका तालिमहरु प्रदान गरिहरेको बताउनुभयो ।

त्यस्तै कार्यक्रममा राष्ट्रिय आदिवासी जनजाति अपाङ्ग महिला संघ-नेपालका महासचिव मिरा तामाङले महिला जनजाति र त्यसमा पनि अपाङ्गताका कारणले आदिवासी जनजाति अपाङ्गता भएका महिलाहरुले अन्य अपाङ्गताका भएका महिलाहरुको तुलनामा थप समस्या भोग्नु परिरहेको बताउनुभयो ।

त्यस्तै गरी इन्द्रेणी अपाङ्गता सन्झालका प्रतिक्षा चापागाईले समावेशीताको विषयमा कुरा गरिरहँदा यौनिक तथा लैङ्गिक अल्पशख्यक अपाङ्गता भएका युवाहरुका सवालहरुलाई पनि उत्तिकै प्राथमिकताका साथ उठाउनुपर्ने आवश्यकता रहेको धारणा राख्नुभयो । राष्ट्रिय मानसिक स्वास्थ तथा मनोसामाजिक अपाङ्गता सम्बन्धि काम गर्नेसस्था कोशिसका प्रतिनिधि कुन्दन काफ्लेले व्यक्तिको मनोसामाजिक अपाङ्गताको सवाललाई असक्षमतासँग जोड्न नहुने बताउनुभयो । काफ्लेले संसारमा ९७० मिलियन जनशंख्या मनोसामाजिक अपाङ्गताबाट गुजरिरहेको पनि जानकारी गराउनुभयो । **युवा अपाङ्गता अधिकारकर्मी सौगात वाग्ले अपाङ्गता भएका युवाहरुलाई रोजगारीमा जोड्न सकियो भन्ने उनीहरुका अन्य अधिकार स्वत प्राप्त गर्न सकिने विश्वास व्यक्त गर्नुभयो ।**

दलित महिला संघका कार्यक्रम संयोजक अंकिता विश्वकर्माले अपाङ्गता भएका महिलाहरुको प्रथम राष्ट्रिय सम्मेलन २०८० घोषणापत्रमा समेटिएका १७ वटा बुँदाहरु बारे जानकारी गराउनुभयो । कार्यक्रमलाई सम्बोधन गर्नुहुँदै गैरसरकारी युवा महासंघ नेपालका अध्यक्ष नारायण गिरीले युवा अपाङ्गता भएका व्यक्तिहरुको सवालमा महासंघले साझेदारीमा कामहरु गर्न इच्छुक रहेको प्रतिबद्दता व्यक्त गर्नुभयो ।

त्यसैगरी कार्यक्रमलाई सम्बोधन गर्नुहुँदै राष्ट्रिय युवा परिषदका सहसचिव एवम् संघ सस्था समन्वय शाखा प्रमुख चन्द्रा थापाले परिषदले अपाङ्गता भएका व्यक्तिहरुको समावेशीताको सवाललाई प्राथमिकता दिइरहेको र परिषदको बोर्डमा पनि एक जना अपाङ्गता भएका युवाहरुको प्रतिनिधित्व सुनिश्चित गरिएको बताउनुभयो ।

 अपाङ्गता भएका मधेसी महिलाहरुको लागि लैङ्गकि समानता तथा सशक्तीकरण सम्बन्धि २ दिने तालिम सम्पन्न ।

९ जेष्ठ २०८१, महोत्तरी । अपाङ्ग आवाज संवाददाता ।

राष्ट्रिय अपाङ्ग महिला पुनःस्थापन केन्द्र - नेपाल,महोत्तरीको आयोजना तथा अपाङ्गता अधिकार वकालत कोषको सहयोगमा मधेस प्रदेशका अपाङ्गता भएका मधेसी महिलाहरुको लागि लैङ्गकि समानता तथा सशक्तीकरण सम्बन्धि २ दिने तालिम सम्पन्न भएको छ ।

महोत्तरी गाउँपालिक अध्यक्ष दिलिप कुमार पाण्डेको प्रमुख आतिथ्यता तथा अपाङ्गता अधिकार वकालत कोषका नेपाल प्रमुख कृष्ण गहतराजको विशेष आतिथ्यतामा रास्ट्रिय अपाङ्ग महासंघ नेपाल मधेस प्रदेश अध्यक्ष किरण कुमार पास्वान, अपाङ्ग समाज जनकपुरका अध्यक्ष सत्रुधन लाल कर्ण, पत्रकार महासंघ धनुषाका सचिव बटुक नाथ झा लगायतको आतिथ्यता रहेको थियो ।

अपाङ्गता भएका मधेसी महिलाहरुको लागि लैङ्गकि समानता तथा सशक्तीकरण सम्बन्धि २ दिने तालिम सम्पन्न ।

९ जेष्ठ २०८१, काठमाण्डौँ । नबराज सोती ।

राष्ट्रिय आदिवासी जनजाति अपाङ्ग महिला संघ-नेपाल (निडवान)ले अपाङ्गता भएका आदिवासी महिला र किशोरीहरुलाई यौन र प्रजनन स्वास्थ्य अधिकारबारे ज्ञान र सचेतना अभिवृद्धि गर्ने उदेश्यले यौन र प्रजनन् स्वास्थ्य अधिकार बारे कार्यशाला गोष्ठि आयोजना गरेको छ ।

कार्यक्रममा सहभागीहरुलाई गर्भनिरोधकका आधारभूत अवधारणा, विधिहरू र उपकरणबारे जानकारी, महिनावारी चक्र र महिनावारी किटहरूबारे सचेतना गरिएको थियो ।

उक्त कार्यक्रमका प्रशिक्षक शिल्पा लामिछानेले प्रजनन् अङ्गहरू र यौवनबारे आधारभूत कुरा गरिएको थियो भने कार्यक्रममा महिला र पुरुष प्रजनन अङ्गहरू, महिनावारी चक्र, र निषेचनको प्रक्रियाबारे विस्तृत रुपमा प्रस्तुतीकरण गर्नुभएको थियो ।

कार्यक्रममा सहभागीहरू महिनावारीका सामाजिक दृष्टिकोणहरू र परिवार नियोजनको महत्त्वबारे गतिविधि र छलफलमा संलग्न भएका थिए । अपाङ्गता भएका महिला र किशोरीहरुलाई यौन र प्रजनन स्वास्थ्य अधिकारबारे ज्ञान र सचेतना अभिवृद्धि नहुँदा उनीहरुले आफुले विभिन्न स्वास्थ सम्बन्धि समस्या भोगिरहेका कार्यक्रममा सहभागिहरुले बताएका थिए ।

विरेन्द्रनगरमा १ दिने यौन तथा प्रजनन स्वास्थ्य अधिकार र परिवार नियोजन सम्बन्धि तालिम ।

१० जेष्ठ २०८१, सुर्खेत । अपाङ्ग आवाज संवाददाता ।

CBM GLOBAL Disability Inclusion को आर्थिक सहयोगमा संञ्‍चालित ‘’Action For Change” परियोजना अन्तर्गत सुर्खेत जिल्लाको वीरेन्द्रनगरनगरपालिकाका अपाङ्गता भएका व्यक्तिहरूलाई एक दिने यौन तथा प्रजनन स्वास्थ्य अधिकार र परिवार नियोजन सम्बन्धि तालिम दिइएको छ ।

तालिम दौँतरी परामर्शकर्ता धनसरा शाही, तुल्सी ढकाल र गिता सार्कीले दिनुभएको थियो । उक्त तालिममा विभिन्न प्रकृतिका अपाङ्गता भएका १० जना भन्दा बढिको सहभागिता रहेको थियो । तालिममा सहभागि अपाङ्गता भएका व्यक्तिका अनुसार उहाँ पहिलोपटक तालिममा सहभागि हुनुभएकोले यौन तथा प्रजनन् स्वास्थ बारे धेरै जानकारी पाएको कुरा बताउनुभयो । यतातिर यस्तो विषय आएपछि अप्ठायो मान्ने सिक्न नखोज्ने बुझाई छ तर आजको तालिमले धेरै कुरा सिके सायद पहिलोपटक सहभागि भएर पनि होला । उहाँले भन्नुभयो ।

 अपाङ्गता समावेशी विकास, परिचयपत्र निर्देशिका र अन्य कानुनी प्रावधानहरुकेा विषयमा १ दिने अभिमुखिकरण कार्यक्रम तुल्सीपुरमा सम्पन्न ।

१२ जेष्ठ २०८१ तुल्सीपुर। अपाङ्ग आवाज संवाददाता ।

महिला,बालबालिका तथा ज्येष्ठ नागरिक मन्त्रालयकेा सहयेाग र राष्ट्रिय अपाङ्ग महासंघ नेपालको साझेदारी तथा राप्ति बहिरा संघ दाङकेा आयेाजनामा "अपाङ्गता समावेशी विकास, अपाङ्गता परिचयपत्र निर्देशिका र अपाङ्गता सम्बन्धी अन्य कानुनी प्रावधानहरुकेा विषयमा १ दिने अभिमुखिकरण कार्यक्रम" तुल्सीपुरमा सम्पन्न भएको छ ।

उक्त १ दिने अभिमुखिकरण कार्यक्रममा तुल्सीपुरमा रहेका अपाङ्गता भएका व्यक्तिहरु र स्थानिय सरकारका प्रतिनिधिहरुको उल्लेख्नीय सहभागिता रहेको थियो ।

कार्यक्रममा स्थानिय तहबाट प्रदान गरिने अपाङ्गता परिचयपत्रलाई थप व्यवस्थित र समय सापेच्छे बनाउनुपर्ने कुरामा जोड दिइएको थियो । त्यस्तै कार्यक्रममा अपाङ्गता भएका व्यक्तिहरुका विभिन्न राष्ट्रिय तथा अन्तर्राष्ट्रिय ऐन कानुनका विषयमा पनि छलफल भएको थियो ।

अपाङ्गता भएका व्यक्तिहरुको अधिकार सम्बन्धि महासन्धि सम्बन्धि २ दिने क्षमता अभिवृद्धि तालिम ।

१४ जेष्ठ २०८१, सुर्खेत । तारानिधि प्याकुरेल ।

“अपाङ्गताभित्रको विविधता: द्वन्द्व प्रभावित अपाङ्गता भएका व्यक्तिहरुको अर्थपूर्ण सहभागीता” मूल नारा साथ द्वन्द्व प्रभावित अपाङ्गता भएका व्यक्तिहरुका लागि “अपाङ्गता भएका व्यक्तिहरुको अधिकार सम्बन्धि महासन्धि” सम्बन्धि २ दिने क्षमता अभिवृद्धि तालिम आयोजाना गरिएको थियो | सिआरपीडिका धाराहरु, सामान्य सिद्दान्तहरु, उपयुक्त अनुकूलता र पहुँचयुक्ततता, गैरविभेद र समानताको विशेषताहरुबारे छलफल गरिएको थियो । तालिममा सहभागीहरुले एकअर्काका मुद्दाहरुलाई उठाउँदै, एकताको विविधता देखाउँदै, आपसमा सहयोग र समर्थन गर्दै जाने प्रतिबद्दता जाहेर गरेका थिए ।

अपाङ्गता भएका व्यक्तिहरुको छुट्टै राष्ट्रिय सर्वेक्षण हुँदै, प्रश्नावलीको काम अन्तिम चरणमा ।

१८ जेष्ठ २०८१, पोखरा । नबराज सोती ।

राष्ट्रिय तथ्याङ्क २०७८ मा अपाङ्गता भएका व्यक्तिहरुको खण्डिकृत तथ्याङ्क नआएको भन्दै यसै वर्षमा सम्पन्न गर्ने गरी अपाङ्गता भएका व्यक्तिहरुको छुट्टै राष्ट्रिय सर्वेक्षण हुने भएको छ ।

राष्ट्रिय अपाङ्ग महासंघ नेपाल र राष्ट्रिय तथ्याङ्क कार्यालयको संयुक्त साझेदारीमा उक्त कार्य गरिने राष्ट्रिय तथ्याङ्क कार्यालयका निर्देशक ढुण्डिराज लामिछानेले जानकारी दिनुभएको छ । राजधानीमा राष्ट्रिय अपाङ्ग महासंघ नेपालको आयोजना तथा राष्ट्रिय तथ्याङ्क कार्यालय, यु.एन.डि.पि. नेपाल र युयानपिआरपिडिको साझेदारीमा आयोजित अपाङ्गता भएका व्यक्तिहरुको राष्ट्रिय सर्वेक्षण प्रश्नावलीको अन्तिम मस्यौदा कार्याशालामा बोल्नुहुदै निर्देशक लामिछानेले अपाङ्गता भएका व्यक्तिहरुको बहुआयामिक विषयहरु समेटेर तथ्याङ्क निकालिने जानकारी दिनुभयो । उक्त प्रश्नावली मस्यौदाका परामर्शदाता केशव कुमार गौतमका अनुसार अपाङ्गता भएका व्यक्तिहरुको राष्ट्रिय सर्वेक्षण प्रश्नावलीमा १५ औँ खण्ड गरी अपाङ्गता भएका व्यक्तिहरुको आयआर्जनमा सहभागिता, सार्वजनिक पहुँचयुक्तताको अवस्था, बैवाहिक स्थिति, शिक्षा, स्वास्थमा पहुँचको अवस्था, लगायतका बहुआयामीक र अपाङ्गतासँग जोडिने हरेक विषय वस्तुहरु समेटेर १२ वटा अपाङ्गता भएका वर्गहरुका सवालहरुलाई राखि प्रश्नावली तयार गरिएको बताउनुभयो ।

प्रश्नावलीको अन्तिम चरणमा रहेको मस्यौदालाई अन्तिम रुप दिनका लागि कार्याशाला आयोजना गरेको बताउनुहुँदै राष्ट्रिय अपाङ्ग महासंघ नेपालका सचिव सिर्जना केसीले उक्त राष्ट्रिय सर्वेक्षण अपाङ्गता सवालमा हालसम्म गरिएको मध्येको एक ऐतिहासिक र उपलब्धिमुलक कार्य हुने विश्वास व्यक्त गर्नुभएको थियो ।

कार्यशालालाई सम्बोधन गर्नुहुँदै उक्त मस्यौदा प्रश्नावलीका सल्लाहकार एवम् महासंघका पूर्व अध्यक्ष डा. विरेन्द्रराज पोखरेलले उक्त राष्ट्रिय सर्वेक्षण प्रश्नावलीमा अपाङ्गता भएका सबै वर्गका सवालहरुलाई समेटिएकोमा आफु विश्वस्त रहेको प्रतिबद्दता व्यक्त गर्नुभएको थियो । त्यसैगरी यु.एन.डि.पि. नेपालका सुशासन क्षेत्र हेर्ने प्रतिनिधि बिन्दा मगरले अपाङ्गता भएका व्यक्तिहरुको राष्ट्रिय सर्वेक्षणका लागि यु.एन.डि.पि. नेपालले सुरुका दिनदेखि अन्तिमसम्म निरन्तर सहकार्य गरिरहने प्रतिबद्दता व्यक्त गर्नुभएको थियो ।

कार्यशालामा बोल्नुहुँदै स्वावलम्बन जीवनपद्दति केन्द्र ललितपुरका अध्यक्ष भोजराज श्रेष्ठले अति तथा पूर्ण अशक्त अपाङ्गता भएका व्यक्तिहरुलाई आवश्यक व्यक्तिगत सहयोगी सेवाको अवस्था बारे बुझ्न पनि प्रश्नावलीमा उक्त विषय समावेश गर्न आग्रह गर्नुभएको थियो ।

त्यस्तै नेत्रहिन महिला संघ नेपालका अध्यक्ष सिता सुवेदीले यौनिक तथा लैगिक अल्पशसंख्यक अपाङ्गता भएका व्यक्तिहरु बारे पनि राष्ट्रिय सर्वेक्षण प्रश्नावलीमा प्रश्नहरु समावेश गर्नुपर्ने माग गर्नुभएको थियो ।

कार्यशालामा विश्व स्वास्थ संगठनका नेपाल प्रतिनिधि, सिविएम ग्लोबलका प्रतिनिधि, लगायत विभिन्न सरकारी तथा अपाङ्गता क्षेत्रमा कार्य गर्ने संघसस्थाका प्रतिनिधिहरुसहित ५० जना भन्दा बढिको सहभागिता रहेको थियो । उक्त सर्वेक्षण सम्पन्न भएपछि अपाङ्गता सम्बन्धिका कामहरु व्यवस्थित एवम् प्रभावकारी ढङ्गले अघि बढाउन सकिने विश्वास लिइएको छ ।

अपाङ्गता भएका व्यक्तिहरुको रोजगारीको सवालमा सरोकारवालासँग छलफल ।

२१ जेष्ठ २०८१, काठमाण्डौँ । नबराज सोती ।

राष्ट्रिय अपाङ्ग रोजगार प्रवर्धन तथा अनुसन्धान संघको आयोजना तथा गोकर्णेश्वर नगरपालिकाको सहयोगमा अपाङ्गता भएका व्यक्तिहरुको रोजगारीको सवालमा सरोकारवालासँग छलफल कार्यक्रम लाजिम्पाट काठमाण्डौँको कोथिना मिठो छ स्कुल अफ हस्पिटालिटिमा सम्पन्न भएको छ ।

राष्ट्रिय अपाङ्ग रोजगार प्रवर्धन तथा अनुसन्धान संघका कार्यवाहक अध्यक्ष डा.लक्ष्मण प्रसाद ज्ञवालीको अध्यक्षता तथा गोकर्णेश्वर नगरपालिकाका उपप्रमुख सान्नानी लामाको प्रमुख आतिथ्यतामा सम्पन्न कार्यक्रममा नेपाल सरकार महिला बालबालिका तथा जेष्ठ नागरिक मन्त्रालयका उपसचिव बिनोद कुमार दाहालको विशेष आतिथ्यता रहेको थियो ।

विभिन्न नीजि क्षेत्रका प्रतिनिधिहरुसँगको छलफल कार्यक्रममा मुलत अपाङ्गता भएका व्यक्तिहरुलाई कसरी रोजगारीमा जोड्न सकिन्छ भन्ने विषयमा केन्द्रित रहेको थियो । छलफललाई सम्बोधन गर्नुहुँदै विशेष अतिथि समेत रहनुभएका महिला बालबालिका तथा जेष्ठ नागरिक मन्त्रालयका उपसचिव बिनोद कुमार दाहालले सरकारले अपाङ्गता भएका व्यक्तिहरूलाई कल्याणकारी रूपमा नभई अधिकारमुखी अवधारणाबाट हेरिरहेको बताउनुभयो । त्यस्तै प्रमुख अतिथि गोकर्णेश्वर नगरपालिकाका उपप्रमुख सान्नानी लामाले अपाङ्गता भएका व्यक्तिहरुको आयआर्जनको लागि रोजगारी र स्वरोजगारीमा जोड्न आवश्यक रहेको हुनाले नगरपालिकाले पनि यस सवाललाई प्राथमिकताका साथ सहयोग गर्दै आईरहेको धारणा राख्नुभयो ।

राष्ट्रिय अपाङ्ग रोजगार प्रवर्धन तथा अनुसन्धान संघले गोकर्णेश्वर नगरपालिकाकै सहयोगमा कोथिना मिठो छ स्कुल अफ हस्पिटालिटिमा दजनौँ बहिरा अपाङ्गता भएका व्यक्तिहरुलाई हस्पिटालिका तालिमहरु समेत प्रदान गर्दै आएको छ ।

कार्यक्रम सहजीकरण गर्नुहुँदै राष्ट्रिय अपाङ्ग रोजगार प्रवर्दन तथा अनुसन्धान संघका महासचिव जगदीश प्रसाद अधिकारीले अपाङ्गता भएका व्यक्तिहरुको रोजगारीमा सहभागिता वृद्दि गराउनु नै आजको अपाङ्गता आन्दोलनको आवश्यकता र औचित्य रहेको बताउनुभयो । उहाँका अनुसार अपाङ्गता सम्बन्धि समाजको नकारात्मक धारणा परिवर्तनका लागि पनि अपाङ्गता भएका व्यक्तिहरुलाई रोजगारीमा जोड्दै अन्य व्यक्ति सरह सम्मानित र मर्यादित जीवन जीउन सफल भएको खण्डमा स्वत समाजले अपाङ्गतालाई सकारात्मक रुपमा ग्रहण गर्ने भएकाले रोजगारीको अभियानलाई माध्यम बनाउनुपर्ने बताउनुभयो ।

कार्यक्रममा कोथित मीठो छ का निर्देशक देवेन्द्र पोखरेलले अपाङ्गता भएका व्यक्तिहरुमा पनि बहिरा अपाङ्गता भएका व्यक्तिहरुको काम प्रतिको लगाब प्रशंसनिय रहेको बताए ।

 त्यस्तै गरी एभोकाडो क्याफे प्रा.ली का गोविन्द कूमार श्रेष्ठले अन्य व्यक्तिहरुको विदेश पलायनको अवस्था बढ्दै गएकाले अपाङ्गता भएका व्यक्तिहरू दिगो रूपमा काम गर्ने भएकाले पनि रोजगारीमा जोड्नुपर्ने धारणा राख्नुभयो ।

त्यसैगरी होटल याम्बेस्डरका प्रतिनिधि कविता रायमाझिले अपाङ्गता भएका व्यक्तिहरुलाई रोजगारीमा जोड्दै गर्दा रोजगारदाताहरुले ध्यान दिनुपर्ने पहुँचयुत्ताको सन्दर्भमा राज्य स्तरबाटै निर्देशिका बनाए थप सहज हुने बताउनुभयो ।

नाइस फाउण्डेशनका सन्चालक जगदीश भट्टराईले कोथिना मिठो छ स्कुल अफ हस्पिटालिटिमा तालिम लिइरहेका उत्कृष्ट दुई जनालाई आफ्नो रेष्टुरेन्टमा रोजगारी प्रदान गर्ने विश्वाश व्यक्त गर्नुभयो । कार्यक्रममा नेपाल अपाङ्ग मानव अधिकार केन्द्रका अध्यक्ष तारा बदन सेढाईले अपाङ्गता भएका व्यक्तिहरु रोजगारीमा जोडिसकेपछि घर परिवार र समाजले हेर्ने दृष्टिकोणमा कत्तिको सकारात्मक परिवर्तन आउछ भन्ने स्वयम् आफै उदाहरण भएको कारणले नीजि सस्थाहरुलाई अपाङ्गता भएका व्यक्तिहरुको दक्षता क्षमता हेरेर रोजगारीमा समावेश गरिदिनहुन आव्हान गर्नुभयो ।

कार्यक्रममा गोकर्णेश्वर नगरपालिकाका सामाजिक विकास शाखाका अधिकृत भिमा थापा, नगरपालिकाकै कर्मचारी अनिता विष्ट, पाउलिन गार्डेन क्याफेका बिकिन श्रेष्ठ लगायत विभिन्न नीजि रोजगारदाता र सरकारी निकायका प्रतिनिधिहरु सहित ३० जना भन्दा बढिको सहभागिता रहेको थियो । कार्यक्रमलाई समापन गर्नुहुँदै राष्ट्रिय अपाङ्ग रोजगार प्रवर्दन तथा अनुसन्धान संघका कार्यवाहक अध्यक्ष डा.लक्ष्मण प्रसाद ज्ञवालीले अपाङ्गता भएका व्यक्तिहरुको रोजगार प्रवर्दनका लागि उक्त छलफलले केहि नतिजा दिने विश्वास व्यक्त गर्नुहुदै सहयोगका लागि गोकर्णेश्वर नगरपालिकालाई धन्यवाद दिनुभयो ।

अपाङ्गता भएका व्यक्तिहरुको अधिकारका सम्बन्धि सवालमा सरोकारवालाका लागि अभिमुखीकरण ।

२१ जेष्ठ २०८१, प्युठान । अपाङ्ग आवाज संवाददाता ।

सामाजिक बिकास डिभिजन कार्यालय प्यूठानको आयोजना तथा राष्ट्रिय अपांग सेवा संघ प्यूठानको सह आयोजनामा प्युठानको सदरमुकाम खलंगामा प्युठान अपांगता भएका ब्यक्तिको अधिकार सम्बन्धि शसक्तिकरणका लागि अभिमुखिकरण कार्यक्रम गरिएको छ ।

कार्यक्रममा राष्ट्रिय अपांग महासंघ लुम्बिनी प्रदेशका सचिवालय सदस्य तथा अपाङ्गता अधिकारकर्मी जुमान सिंह केसीले अपाङ्गता अधिकार सवालमा सहजीकरण गर्नुभएको थियो ।
केसीले अपांगता भएका ब्यक्तिहरुको अधिकार सम्बन्धि ऐन-२०७४, स्थानीय अपांगता समन्वय समिति, स्थानीय अपांगता परिचयपत्र सिफारिस समिति, कानुनी अधिकार र सरोकारवाला निकायको भुमिका लगायतका विषयमा प्रस्तुति गर्नुभएको थियो ।

कार्यक्रममा प्रमुख अतिथि जिल्ला समन्वय समिति प्युठानका प्रमुख धरम बहादुर जिसीले अपाङ्गताको सवालमा जिल्ला सभामा समेत छलफल गरि साझा सवालको रूपमा लिएको भन्दै अपाङ्गता भएका व्यक्तिहरुको हक अधिकारमा सबैले ध्यान दिनपर्ने बताउनुभयो। उहाँले सकारात्मक सोच राखी अपाङ्गता भएका व्यक्तिहरुको गर्न सकिने सहयोग गर्नसबैमा आग्रह गर्दै मल्लरानी गाउँपालिका अध्यक्ष कृष्ण बहादुर खड्काले पालिकाले अपांगता परिचयपत्र बितरण कार्यबिधि २०७५ अनुसार काम गर्दै आएपनि ब्यबहारिक रुपमा त्यो नमिलेको बताउनुभयो । राष्ट्रिय अपाङ्ग सेवा संघले पालिका स्तरीय संजालहरुको क्षमता विकास गरि संजाललाई सकृय गराउन आवस्यक रहेको भन्दै गाउँपालिका अपाङ्गता भएका व्यक्तिको समग्र कार्यको साथमा रहेको उल्लेख गर्नुभयो।

बुढानिलकण्ठमा अपाङ्गता अभिमुखीकरण तथा सम्मान " कार्यक्रम सम्पन्न ।

२२ जेष्ठ २०८१, बुढानिलकण्ड । अपाङ्ग आवाज संवाददाता ।

 बुढानिलकण्ठ नगरपालिका वडा ६ को आयोजना तथा नेपाल अपाङ्ग महिला संघको संयोजनमा ***"अपाङ्गता अभिमुखीकरण तथा सम्मान "*** कार्यक्रम सम्पन्न भएको छ ।

करिब ५५ जना को सहभागीतामा सम्पन्न भएको उक्त कार्यक्रममा काठमाण्डौँ जिल्ला समन्वय समितीका उपप्रमुख शान्ती पाण्डेको प्रमुख आतिथ्यता रहेको थियो भने वडा ६ का अध्यक्ष रबि खड्का र महिला विकास अधिकृत पुष्पा बमको आतिथ्यता रहेको थियो । कार्यक्रममा अपाङ्गता अधिकारकर्मी अम्बिका कुइकेलले स्वागत मन्तव्य राख्नुभएको थियो भने नेपाल अपाङ्ग महिला संघका सचिब सुनिता थापाले सन्चालन गर्नुभएको थियो । अपाङ्गता अधिकारकर्मी, शिक्षक, स्वास्थ्य स्वयंसेविका, आमा समूह, अपाङ्गता समन्वय समितीका प्रतिनिधित्व रहेको उक्त कार्यक्रममा विभिन्न विषयगत समूह छलफल समेत गरिएको थियो ।

कार्यक्रममा नेपाल अपाङ्ग महिला संघका उपाध्यक्ष मिना पौडेलले अपाङ्गता भएका महिलाहरुको सवालमा प्रस्तुतीकरण गर्नुभएको थियो ।

उक्त कार्यक्रममा विभिन्न विधाबाट अपाङ्गता भएका व्यक्तिहरुलाई सम्मानित समेत गरिएको थियो ।

पोखरामा श्रवणदृष्टिबिहिन अपाङ्गताको लागि श्रोत कक्षा सन्चालन हुने ।

२२ जेष्ठ २०८१, पोखरा । अपाङ्ग आवाज संवाददाता ।

श्रवणदृष्टिबिहिन अपाङ्गता भएका बालबालिकाहरू शिक्षा प्राप्त गर्ने अवसरबाट बञ्चित भई घरको एक कुनामा सुतेर जीवन बिताउन बाध्य भइरहेको अवस्थालाइ महसुस गरी श्रवणदृष्टिबिहन संघ पोखरा , राष्ट्रिय बहिरा महासंघ, पोखरा महानगरपालिका लगायत सरोकारवालाहरूको प्रयासमा श्रवणदृष्टिबिहिन अपाङ्गता भएका ब्यक्तिहरूलाई शिक्षामा पहुँच पूर्याउन पोखराको अमरसिंह माध्यमिक विद्यालयमा श्रोत कक्षा स्थापना हुने भएको छ । पोखरा महानगरपालिकाका उपप्रमुख मन्जु देवि गुरुङ्गको उपस्थितिमा पोखरा महानगरपालिका, अमरसिंह माध्यमिक विद्यालय र श्रवणदृष्टि बिहीन संघ पोखरा बीच श्रोत कक्षा सन्चालन गर्ने विषयमा त्रीपक्षीय सम्झौता भएको हो ।

श्रवणदृष्टिबिहिन अपाङ्गता भनेको नसुन्ने नदेख्ने र बोल्न पनि नसक्ने अवस्था हो । यस्ता व्यक्तिहरुलाई पनि शिक्षामा जोड्नुपर्छ भनिएको भएता पनि हालसम्म अधिकाश ठाउँमा श्रोत कक्षा नहुँदा त्यस्ता अवस्थाका बालबालिकाहरु शिक्षाको पहुँचमा छैनन् ।

व्यक्तिगत सहयोगी सेवा कार्यान्वयनका लागि आन्दोलनरत भण्डारी र सरकारबिच ३ बुँदे सहमती ।

२४ जेष्ठ २०८१, सिहंदरबार । नबराज सोती ।

विगत ३७ दिनदेखि निरन्तर रत्नपार्कको शान्तिबाटिकामा अनशनरत तनहुँका दिपक भण्डारीको माग सम्बोधनका लागि सरकार र आन्दोलनरत पक्ष बीच ३ बुँदे सहमती भएको छ ।

महिला बालबालिका तथा जेष्ठ नागरिक मन्त्रालयका सहसचिव चन्द्रकला पौडेलको संयोजकत्वमा गठित वार्ता समितीले बिहिबार अबेरसम्म मन्त्रालयमा छलफल गरी महिला बालबालिका तथा जेष्ठ नागरिक मन्त्रालयका मन्त्री भगवती चौधरीको समेत उपस्थितिमा व्यक्तिगत सहयोगी सेवा कार्यान्वयनका लागि परिमार्जित मस्यौदा तयार गर्ने गरी सहमती भएको हो ।

सहमतीमा भनिएको छ “अपाङ्गता भएका व्यक्तिको लागि सहयोगी सेवा सम्बन्धमा मिति २०८०/१२/१४ को सम्झौता बमोजिमको समितिले तयार गरी पेश गरेको मापदण्ड परिमार्जन गर्न विभिन्न मन्त्रालयका प्रतिनिधिहरु रहने गरी समिति गठन भइसकेको सन्दर्भमा उक्त समितिले तयार पारेको परिमार्जित मस्यौदा वार्ता समितिसँग समेत परामर्श गरी अन्तिम रुप दिइनेछ । सहमतीमा शान्तिबाटिकामा दिनरात अनशनरत ३ जना अपाङ्गता भएका व्यक्तिहरु क्रमश दिपक भण्डारी, प्रेम बुढाथोकी र राम बहादुर तामाङलाई माग कार्यान्वयनको समयसम्मलाई अस्थायी रुपमा मन्त्रालयले बस्ने व्यवस्थाको लागि सहजीकरण गर्ने समेत उल्लेख छ । त्यसैगरी हालका लागि व्यक्तिगत सहयोगी सेवाका लागि गरिएका सम्पूर्ण संघर्षका कार्यक्रमहरु स्थगित गर्ने भनिएको छ ।

संसदमा सत्तारुढ र प्रतिपक्ष दलका सांसदहरुले पनि निरन्तर आवाज उठाएपछि यस सवालमा सरकारले थप चासो लिएर निर्णायक वार्तामा बसेको थियो । यसअघि पनि निरन्तर वार्ताका लागि बसे पनि टुङ्गोमा भने पुग्न सकेको थिएन । वार्ता समितिमा संघर्षरत पक्षबाट दिपक प्रसाद भण्डारी, भोजराज श्रेष्ठ, लाक्पा नोरु शेर्पा, दिलिप सापकोटा, सिर्जना केसी र प्रेम बुढाथोकि रहेका थिए भने सरकारपक्षबाट महिला बालबालिका तथा जेष्ठ नागरिक मन्त्रालयका सहसचिव चन्द्रकला पौडेल, गृह मन्त्रालयबाट उपसचिव कुल बहादुर जिसि र अर्थ मन्त्रालयबाट शाखा अधिकृत सावित्रा बस्नेत कार्की रहेका थिए ।

उक्त सहमती पश्चात संक्षिप्त धारणा राख्नुहुँदै मन्त्री चौधरीले प्रधानमन्त्री र अर्थमन्त्रीसँग बजेटमै उक्त कार्यक्रमका लागि निकै आग्रह गरेता पनि सुनुवाई नभएको गुनासो गर्नुभयो । बजेटमा सुनुवाइ नभएता पनि आफु अपाङ्गता भएका व्यक्तिहरुका सवाल प्रति गम्भिर भएकाले मागहरु सम्बोधन गरिने विश्वास व्यक्त गर्नुभएको थियो ।

रोजगार तथा स्वरोजगारीका सवालमा सरकारी, नीजि र अपाङ्गता भएका व्यक्तिहरु बिच अन्तरक्रिया ।

२५ जेष्ठ २०८१, जोरपाटी । नबराज सोती ।

अपाङ्गता भएका व्यक्तिहरुको सवालमा सरकारी एवम् सरोकारवाला बिच एक अन्तर्क्रिया कार्यक्रम गोकर्णेश्वर नगरपालिकाको नयाँबस्ती काठमाण्डौँमा सम्पन्न भएको छ ।

नेपाल अपाङ्ग मानव अधिकार केन्द्रको आयोजना तथा गोकर्णेश्वर नगरपालिकाको सहयोगमा आयोजना भएको उक्त छलफल कार्यक्रममा मुलत स्थानिय तह नीजि रोजगारदाता र रोजगारी खोजिरहेका र रोजगार तथा स्वरोजगारीमा जोडिएर आयआर्जनमा जोडिरहेकाहरु गरी ६० जना भन्दा बढिको सहभागिता रहेको थियो ।

नेपाल अपाङ्ग मानव अधिकार केन्द्रका अध्यक्ष तारा बदन सेढाईको अध्यक्षता तथा गोकर्णेश्वर नगरपालिकाका उपप्रमुख सान्नानी लामाको प्रमुख आतिथ्यतामा सम्पन्न छलफलमा युवा तथा साना व्यवसायी स्वरोजगार कोषका कार्यक्रम प्रमुख लोकेन्द्र खड्का , कोथिना मिठो छ का निर्देशक देबेन्द्र पोखरेल, अपाङ्गता भएका व्यक्तिहरुको महासंघ नेपालका महासचिव रमा ढकाल, गोकर्णेश्वर नगरपालिकाका सामाजिक शाखा उपप्रमुख भिमा थापा, मेरोजब डटकमका प्रतिनिधि लगायतको आतिथ्यता रहेको थियो ।

छलफलमा सहभागि मध्ये रोजगार खोजिरहेका व्यक्तिहरुले आफुले भोगिरहेका चुनौतीहरु बारे बताएका थिए भने रोजगार तथा स्वरोजगारमा जोडिरहेका व्यक्तिहरुले आयआर्जनमा जोडिसकेपछि व्यक्तिगत जीवन र सामाजिक रुपमा आउने परिवर्तन बारे बताएका थिए । कार्यक्रमलाई सम्बोधन गर्नुहुँदै प्रमख अतिथि समेत रहनुभएका गोकर्णेश्वर नगरपालिकाका उपप्रमुख सान्नानी लामाले अपाङ्गता भएका व्यक्तिहरुको रोजगारी र स्वरोजगारीको सवाललाई नगरपालिकाले प्राथमिकता दिइरहेको विश्वास व्यक्त गर्नुभएको थियो ।

कार्यक्रममा अपाङ्गता भएका व्यक्तिहरुलाई आयआर्जनमा जोडेर उनीहरुका सफलताका कथाहरुलाई सामाजिक दृष्टिकोण परिवर्तनका लागि जनचेतनाको माध्यम पनि हुने भएकाले उक्त विषयमा जोड दिनुपर्ने आवाज उठेको थियो ।

 पाँचौं एनपीसी नेपाल ह्वीलचियर रेस च्याम्पियनसिप २०२४ सम्पन्न ।

२७ जेष्ठ २०८१, काठमाण्डौँ । नबराज सोती ।

राष्ट्रिय पारालिम्पिक कमिटी नेपालले आफ्नो २५ औं वार्षिकोत्सवको अवसरमा काठमाडौंको भृकुटीमण्डपमा पाँचौं एनपीसी नेपाल ह्वीलचियर रेस च्याम्पियनसिप २०२४ को आयोजना गरेको छ ।

प्रतियोगिताको पाँचौ संस्करणमा १५० जना ह्वीलचियर खेलाडीहरूको सहभागिता रहेको थियो । जसमा पुरुषतर्फ रमेश खत्री १५ हजार नगदसहित प्रथम हुँदा रामकाजी मिजार १० हजार नगदसहित दोस्रो तथा दान थिङ ५ हजार रुपैयाँ प्राप्त गर्दै तेस्रो भएका थिए ।

यस्तै महिलामा ऐश्वर्याकुमारी कुमाल १५ हजार रुपैयाँ प्राप्त गर्दै पहिलो हुँदा रजनी चाम्लिङ राई १० हजार नगदसहित दोस्रो र यामी झाक्री मगर ५ हजार नगद प्राप्त गर्दै तेस्रो भइन् ।

पुरुषतर्फ प्रथम भएका रमेश खत्रीले खुसी हुँदै भने च्याम्पियनसिप जित्दा खुसी लागेको छ । आगामी दिनमा पनि अझै धेरै यस्ता प्रतियोगिता होस् भन्ने चाहन्छु ।

बाग्लुङमा अपाङ्गता सम्बन्धि क्षमता अभिवृद्दी तालिम सम्पन्न ।

२७ जेष्ठ २०८१, पर्वत । गणेश सुवेदी ।

स्वाबलम्वन जिवन पद्दती केन्द्र पोखराको आयोजना तथा राष्ट्रिय शारीरिक अपाङ्ग महासंघ गण्डकी प्रदेश पोखरा र शारीरिक अपाङ्ग संघ बाग्लुङको समन्वय तथा सामाजिक विकास तथा स्वास्थ्य मन्त्रालय गण्डकी प्रदेश पोखराको आर्थिक सहयोगमा शारीरिक अपाङ्गता भएका व्यक्तिहरुका लागि ३ दिने क्षमता अभिवृद्दी तालिम रेड एप्पल होटल बाग्लुङमा सम्पन्न भएको छ ।

सो तालिममा जिल्ला प्रशासन कार्यालय बाग्लुङका सहायक सिडियो चित्राङ्गत बरलले अपाङ्गता भएका व्यक्तिहरुका सवाल र दिगो विकासको बारेमा कार्यपत्र प्रस्तुत गर्नुभएको थियो ।

त्यसैगरी तालिममा स्वाबलम्वन जिवन पद्दती केन्द्र पोखराका अध्यक्ष हेम गुरुङ, राष्ट्रिय अपाङ्ग महासंघ नेपाल गण्डकी प्रदेशका उपाध्यक्ष अन्जना केसी, मनोविमर्षकर्ता आषा घर्तिमगर, राष्ट्रिय अपाङ्ग महासंघ नेपालका केन्द्रीय सदस्य सुरेन्द्र खत्री, राष्ट्रिय शारीरिक अपाङ्ग महासंघ गण्डकी प्रदेश अध्यक्ष जगन्नाथ सुवेदी लगायतले कार्यपत्र प्रस्तुत गर्नु भएको थियो । सो कार्यक्रमका प्रमुख अतिथी बाग्लुङ नगरपालिका का मेयर बसन्त कुमार श्रेष्ठले अपाङ्गता मैत्री भौतिक संरचना निर्माणको लागि नगरपालिकाको तर्फबाट सक्दो सहयोग गर्ने प्रतिवद्धता व्यक्त गर्नु भयो सो कार्यक्रममा काठेखोला गाउपालिकाका उपाध्यक्ष तेज वहादुर थापाले गाउपालिकाले अपाङ्गता भएका व्यक्तिहरुका लागि स्वरोजगारमुलक तालिम दिईरहेको बताउनु भयो । सो तालिममा गण्डकी प्रदेशका अपाङ्गता भएका व्यक्तिहरुका संघ संस्थाका अपाङ्गत भएका व्यक्तिहरुको उल्लेख्नीय सहभागिता रहेको थियो ।

 मिडिया तथा पत्रकारहरूका लागी अपाङ्गता सचेतना सम्बन्धी कार्यशाला ।

२७ जेष्ठ २०८१, काठमाण्डँ । अपाङ्ग आवाज संवाददाता ।

नेत्रहिन युवा संघ नेपालले आयोजनामा एक दिने मिडिया तथा पत्रकारहरूका लागी अपाङ्गता सचेतना सम्बन्धी कार्यशाला सम्पन्न भएको छ ।

कार्यशालामा बोल्दै सरोकारवालाहरुले अपाङ्गता भएका व्यक्तिहरुको यौनिकता र प्रजनन् स्वास्थ्यको बारे अपाङ्गता भएका व्यक्तिहरुमा पुर्याउनु ठुलो चुनौति रहेको बताएका छन् ।

कार्यक्रममा बोल्दै राईट हेयर राइट नाउका राष्ट्रिय संयोजका राजेन्द्र श्रेष्ठले प्रजनन् स्वाथ्यका क्षेत्रमा सहकार्य र समन्वय गर्दै काम गरिरहेको बताए । उनले बौद्धिक, अटिजम, बहूअपाङ्गता लगायत अति-सिमान्तकृत अपाङ्गता भएका बालबालिकाहरूको सिकाई आवश्यकता र पहुँच सम्बन्धमा कुनै प्रयत्न, अध्ययन तथा अनुसन्धान नभएको बताए ।

त्यसैगरी कार्यक्रममा बोल्दै नेत्रहीन युवा संघका सल्लाहकार कलाधर भण्डारीले नेपालमा अपाङ्गता भएका व्यक्तिहरुको यौनिकता र प्रजनन् स्वास्थ्यकोबारे बहस जरुरी रहेको बताएका छन् । उनले अपाङ्गता भएका व्यक्तिहरुको अधिकार भएको बताउदै अपाङ्गता एउटा अवस्था भएको र यसलाई शिक्षा भौतिक संरचना र सामग्रीको सरलिकरण सहज बनाउन सकिने बताए । अपाङ्गता भएका बालबालिका र किशोरकिशोरीहरू एक तिहाइ संख्या मात्र विद्यालयको शिक्षाको पहुँचभित्र छन् भने बाँकी २ तिहाइ अपाङ्गता भएका बालबालिका तथा किशोरकिशोरहरू अझै पनि औपचारिक शिक्षा पाउनबाट वञ्चित रहेका छन् भण्डारीले बताए ।उनले अपाङ्गतालाई प्रकृतिका आधारमा र गम्भिरताका आधारमा गरि दुई भागमा वर्गिकरण गरिने गरिएको बताए ।

भण्डारीले प्रकृतिमा शारिरिक, दृष्टि, श्रवण, श्रवण-दृय्टिविहिन, वौद्वीक, स्वर बोलाइ सम्वन्धी, मनोसामाजिक अपाङ्गता, बौद्वीक अपाङ्गता, हिमोफिलिया, अटिजम तथा बहुअपाङ्गता गरि दस प्रकारका मानिएको जानकारी दिए। राइट वेस एप्रोचुले अधिकार र समान सहभागिताको मुद्दा उठाइरहेको उनको भनाई छ । यस अधिकारमुखी अवधाराणाले अपाङ्गता भएका व्यक्तिहरुलाईनै राज्यको विकासको मुल प्रवाहमा लानु पर्छ भन्ने रहेको उनले जानकारी दिए।

संघका कार्यक्रम अधिकृत निर श्रेष्ठले पत्रकारहरु सँग कुरा गर्दे मिडिया सँगको सहकार्य र समन्वयले अपाङ्गता भएकाहरुको फरक खालका समस्यालाई अपाङ्गता मैत्री कानुन वनाउन तथा कार्यन्वयन गराउन सहयोगी बनोस् तथा अपाङ्गताबारे समबुझाई बनोस् भन्ने अपेक्षा रहेको बताए । त्यस्तै नेत्रहीन युवा संघका कोषाध्यक्ष सुनिल मान सिंहले संस्थाको परिचय तथा नियमित कार्यक्रमबारे जानकारी गराएका थिए । उनले माध्यमिक शिक्षामा स्वास्थ्य शिक्षा अनिवार्य हुनु पर्नेमा ऐच्छिक बनाइएको भन्दै दुःख व्यक्त गरे ।

**यसका मुख्य चुनौतीहरु**

- शिक्षकहरूमा अपाङ्गतामैत्री शिक्षण सिपको अभाव,

- सिमित शैक्षिक तथा शिक्षण सिकाई सामाग्रीहरु उपलब्ध,

- बौद्धिक तथा अटिजम भएका बालबालिकाहरुलाई यी विषयहरूको ज्ञान तथा सिप विकास गराउनको लागी पाठ्यक्रम अनुकूलन नगराइएको र कुनै सन्दर्भ सामाग्रीहरू नभएको,

- अभिभावक सचेतनाको कमी,

- बृहत् यौनिकता शिक्षाका तत्वहरू र अपाङ्गता सम्बन्धी वैज्ञानिक अध्ययन अनुसन्धान नभएको,

- विद्यमान सामाजिक गलत मूल्य मान्यता र अपाङगता प्रतिको साँघुरो दृष्टिकोण,

- सेवा प्रदायकहरूमा अपाङ्गता सम्बन्धमा पर्याप्त ज्ञान, दक्षता र सिप नहुनु,

- बनेका कानुनहरुको कार्यान्वयन नहुनु ।